**600.0251.22.07.15**

.0345.20.07.11

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

22 հուլիսի 2015 թվականի №251Ա
ք. Երևան

 «ՀԱՅՌՈՒՍԿՈԳԵՆԵՐԱՑԻԱ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ՆԿԱՏՄԱՄԲ ՏՈՒԳԱՆՔ ԿԻՐԱՌԵԼՈՒ ՄԱՍԻՆ

Հաշվի առնելով՝

ա) «Հայաստանի էլեկտրական ցանցեր» փակ բաժնետիրական ընկերության 2015 թվականի հունիսի 9-ի №04-ԵԲ-04/2079 գրությունը, համաձայն որի՝ «Հայաստանի էլեկտրական ցանցեր» փակ բաժնետիրական ընկերությունը, հիմք ընդունելով Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ Հանձնաժողով) 2015 թվականի մարտի 18-ի №46Ա որոշման և «Էլեկտրաէներգետիկական համակարգի օպերատոր» փակ բաժնետիրական ընկերության 2015 թվականի մարտի 23-ի №01-ՄՄ-12/158 գրության պահանջները, 2015 թվականի մարտի 24-ի և 25-ի համապատասխանաբար №6 և №1 հեռախոսագրերով հանձնարարել է «ՀայՌուսկոգեներացիա» փակ բաժնետիրական ընկերությանը (այսուհետ՝ Ընկերություն)՝ «Ինքնավար ջերմային էլեկտրակայան-1 (ԻՋԷԿ‑1)» կայանում արտադրված էլեկտրական էներգիան չառաքել ցանց: Սակայն Ընկերությունից ստացվել է գրություն՝ 2015 թվականի հունիսի 3-ին, ժամը 900-ից «Ինքնավար ջերմային էլեկտրակայան-1 (ԻՋԷԿ‑1)» կայանը ցանցին միացնելու մասին, իսկ նշված օրը, ժամը 1100-ի սահմաններում առանց «Էլեկտրաէներգետիկական համակարգի օպերատոր» և «Հայաստանի էլեկտրական ցանցեր» փակ բաժնետիրական ընկերությունների համապատասխան թույլտվությունների, «Ինքնավար ջերմային էլեկտրակայան-1 (ԻՋԷԿ‑1)» կայանից իրականացվել է էլեկտրական էներգիայի ինքնակամ առաքում դեպի ցանց: Էլեկտրական էներգիայի առաքման դադարեցման հրահանգներն Ընկերության կողմից չեն կատարվել,

բ) որ Հանձնաժողովը, hաշվի առնելով վերոնշյալ գրությունը և հիմք ընդունելով «Վարչարարության հիմունքների և վարչական վարույթի մասին» Հայաստանի Հանրապետության օրենքի 30-րդ հոդվածի 1-ին մասի «բ» կետը և 34-րդ հոդվածը, սույն թվականի հունիսի 15-ից Ընկերության նկատմամբ հարուցել է վարչական վարույթ` Հանձնաժողովի 2008 թվականի հուլիսի 2-ի №348Ն որոշմամբ հաստատված` էլեկտրական էներգիայի բաշխման լիցենզիա ունեցող անձի և էլեկտրական էներգիայի արտադրության, հաղորդման լիցենզիա ունեցող անձանց միջև օպերատիվ փոխհարաբերությունների կարգի (այսուհետ՝ Կարգ) պահանջների հնարավոր խախտման փաստի ուսումնասիրության նպատակով,

գ) Ընկերության 2015 թվականի հունիսի 22-ի գրությունը, որով խնդրել է կասեցնել կամ կարճել վարչական վարույթը՝ հաշվի առնելով այն, որ Հայաստանի Հանրապետության վարչական դատարանում և Երևանի Կենտրոն և Նորք-Մարաշ վարչական շրջանների ընդհանուր իրավասության դատարանների վարույթում քննվում են համապատասխանաբար №ՎԴ/1905/05/15 և №ԵԿԴ/2408/02/15 գործերը, որոնցով վիճարկվում են Ընկերության, «Հայաստանի էլեկտրական ցանցեր» փակ բաժնետիրական ընկերության ու Հանձնաժողովի փոխհարաբերությունները,

դ) «Հայաստանի էլեկտրական ցանցեր» փակ բաժնետիրական ընկերության 2015 թվականի հունիսի 25-ի №04-ԵԲ06/2344 և №04-ԵԲ06/2481 գրությունները, որոնցով վերջինս պնդել է իր ներկայացրած դիրքորոշումը,

ե) Հանձնաժողովի 2015 թվականի մարտի 18-ի №46Ա որոշման 2-րդ կետը, համաձայն որի՝ նշված որոշումն ուժի մեջ մտնելու պահից մինչև Հանձնաժողովի կողմից համապատասխան շուկայի կանոնների, այդ թվում՝ էլեկտրական էներգիայի առուվաճառքի պայմանագրի նոր օրինակելի ձևի հաստատումը և նոր սակագնային կարգավորումը, Ընկերության կողմից «Ինքնավար ջերմային էլեկտրակայան-1 (ԻՋԷԿ‑1)» կայանում էլեկտրական էներգիայի (հզորության) արտադրությունը ենթակա է տնտեսական կարգավարման «Էլեկտրաէներգետիկական համակարգի օպերատոր» փակ բաժնետիրական ընկերության կողմից,

զ) որ վերը նշված շուկայի կանոնները հաստատվել են Հանձնաժողովի սույն թվականի մայիսի 6-ի №102Ն և №106Ն որոշումներով, որոնք ուժի մեջ են մտել սույն թվականի հունիսի 11‑ից, ինչով և պայմանավորված՝ Ընկերության և «Հայաստանի էլեկտրական ցանցեր» փակ բաժնետիրական ընկերության միջև էլեկտրական էներգիայի առուվաճառքի հարաբերությունների նկատմամբ կիրառելի են նշված ակտերով նախատեսված կարգավորումները,

է) «Էլեկտրաէներգետիկական համակարգի օպերատոր» փակ բաժնետիրական ընկերության կողմից «Հայաստանի էլեկտրական ցանցեր» փակ բաժնետիրական ընկերությանն ուղղված 2015 թվականի մարտի 23-ի №01-ՄՄ-12/158 և Ընկերությանն ուղղված 2015 թվականի հունիսի 4-ի №01-ՄՄ-12/328 գրությունները, որոնցով առաջարկվել է անմիջապես անջատել ցանցից Ընկերության «Ինքնավար ջերմային էլեկտրակայան-1 (ԻՋԷԿ‑1)» կայանը,

ը) որ Հայաստանի Հանրապետության վարչական դատարանի վարույթում է գտնվում №ՎԴ/1905/05/15 վարչական գործն ըստ Ընկերության հայցի ընդդեմ Հանձնաժողովի (երրորդ անձինք՝ «Հայաստանի էլեկտրական ցանցեր» և «Էլեկտրաէներգետիկական համակարգի օպերատոր» փակ բաժնետիրական ընկերություններ)՝ Հանձնաժողովի 2015 թվականի մարտի 18-ի №46Ա վարչական ակտը վերացնելու պահանջի մասին, իսկ Երևան քաղաքի Կենտրոն և Նորք-Մարաշ վարչական շրջանների ընդհանուր իրավասության առաջին ատյանի դատարանի վարույթում է գտնվում №ԵԿԴ/2408/02/15 քաղաքացիական գործն ըստ Ընկերության հայցի ընդդեմ «Հայաստանի էլեկտրական ցանցեր» փակ բաժնետիրական ընկերության և Հանձնաժողովի (երրորդ անձ՝ «Էլեկտրաէներգետիկական համակարգի օպերատոր» փակ բաժնետիրական ընկերություն)՝ պատասխանողին «Հայաստանի էլեկտրական ցանցեր» փակ բաժնետիրական ընկերության հետ 2012 թվականի հունվարի 25-ին կնքված №ENA-12-01 էլեկտրաէներգիայի առուվաճառքի պայմանագրի ընդունումը պարտավորեցնելու, պատասխանողի 2014 թվականի դեկտեմբերի 25-ի №04-ԵԲ04/5260 գրությունն օրենքին հակասող ճանաչելու և որպես հետևանք՝ Հանձնաժողովի 2015 թվականի մարտի 18-ի №46Ա, ինչպես նաև նույն թվականի մայիսի 6-ի №102Ն և №106Ն որոշումներն անվավեր ճանաչելու պահանջների մասին,

թ) որ №ԵԿԴ/2408/02/15 քաղաքացիական գործով դատարանի սույն թվականի մայիսի 27-ի որոշմամբ կիրառվել է հայցի ապահովում և տրամադրված կատարողական թերթի հիման վրա Հայաստանի Հանրապետության արդարադատության նախարարության դատական ակտերի հարկադիր կատարման ծառայության Երևան քաղաքի Կենտրոն և Նորք-Մարաշ բաժնի կողմից հարուցվել է №01/02-5871/14 կատարողական վարույթն ու արգելվել է Ընկերությանը պատկանող էլեկտրական էներգիա արտադրող կայանների անջատումն ընդհանուր ցանցից, «Հայաստանի էլեկտրական ցանցեր» փակ բաժնետիրական ընկերությանն արգելվել է սահմանված սակագնով Ընկերության առաքած էլեկտրական էներգիայի չընդունումն ու դրա դիմաց վճարումների չկատարումը,

ժ) որ որևէ անձի կողմից Ընկերության կայանն ընդհանուր ցանցից չի անջատվել, մինչդեռ Ընկերությունը Հանձնաժողովի 2004 թվականի սեպտեմբերի 16-ի №109Ն որոշմամբ հաստատած՝ էլեկտրական էներգիայի առուվաճառքի պայմանագրի օրինակելի ձևի համաձայն 2012 թվականի հունվարի 25-ին կնքված №ENA-12-01 էլեկտրաէներգիայի առուվաճառքի պայմանագրի 10.5 կետի ուժով պարտավոր էր ենթարկվել համակարգի օպերատորին,

ժա) որ Երևան քաղաքի Կենտրոն և Նորք-Մարաշ վարչական շրջանների ընդհանուր իրավասության առաջին ատյանի դատարանի 2015 թվականի հունիսի 30-ի որոշմամբ վերացվել է սույն թվականի մայիսի 27-ի որոշմամբ կիրառված հայցի ապահովումը,

ժբ) Կարգի 7-րդ կետի 2-րդ ենթակետը, համաձայն որի՝ արտադրողը և հաղորդողը պարտավոր են կատարել բաշխողի օպերատորի` իր իրավասությունների սահմաններում տրված օպերատիվ հրահանգներն ու կարգադրությունները,

 ժգ) որ «Վարչարարության հիմունքների և վարչական վարույթի մասին» Հայաստանի Հանրապետության օրենքի 49-րդ հոդվածի 1-ին մասի «ա» կետի համաձայն՝ վարչական մարմինը պարտավոր է կասեցնել վարչական վարույթը, եթե անհնարին է տվյալ վարույթի արդյունքում ակնկալվող վարչական ակտի ընդունումը մինչև սահմանադրական, վարչական, քաղաքացիական կամ քրեական դատավարության կարգով քննվող գործով որոշում (դատական ակտ) կայացնելը:

Քննարկվող վարչական վարույթի արդյունքում ակնկալվող վարչական ակտի ընդունումը չի կարող պայմանավորվել դատարաններում քննվող վերը նշված գործերով կայացվելիք դատական ակտերով, քանզի տվյալ պարագայում վարույթի առարկան Ընկերության կողմից Կարգի պահանջի խախտման հանգամանքն է, բացի այդ, վարույթը հարուցվել է Հանձնաժողովի նախաձեռնությամբ, հետևաբար «Վարչարարության հիմունքների և վարչական վարույթի մասին» Հայաստանի Հանրապետության օրենքի 50-րդ հոդվածի 1-ին կետով սահմանված՝ վարչական վարույթի կարճման հիմքերը տվյալ պարագայում կիրառելի չեն, ավելին, դատարաններում քննվող գործերի և վարչական վարույթի առարկաները և հիմքերը միանգամայն տարբեր են, ուստի վարչական վարույթի կասեցման կամ կարճման հիմքեր առկա չեն.

ժդ) որ Հանձնաժողովի աշխատակազմն իրականացված վարչական վարույթի շրջանակում փաստել է, որ Ընկերությունը խախտել է Կարգի 7-րդ կետի 2-րդ ենթակետը՝ չի կատարել «Հայաստանի էլեկտրական ցանցեր» փակ բաժնետիրական ընկերության օպերատորի` իր իրավասությունների սահմաններում տրված օպերատիվ հրահանգները, և

հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածի 1-ին կետի «բ» և 3-րդ կետի «գ» ենթակետերը՝ Հանձնաժողովը **որոշում է.**

1. Կարգի 7-րդ կետի 2-րդ ենթակետի խախտման համար Ընկերությանը տուգանել 5.000.000 (հինգ միլիոն) դրամ գումարի չափով:
2. Ընկերությանը՝
3. սույն որոշումն ուժի մեջ մտնելու պահից մեկամսյա ժամկետում որոշման 1-ին կետով նախատեսված գումարը 900005242327 hաշվեհամարով փոխանցել Հայաստանի Հանրապետության պետական բյուջե.
4. fընդունել ի գիտություն, որ Ընկերությունն իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան:
5. Սույն որոշումն ուժի մեջ է մտնում ստորագրման պահից:

 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

 ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

 ՀԱՆՁՆԱԺՈՂՈՎԻ ՆԱԽԱԳԱՀԻ ՏԵՂԱԿԱԼ՝ Շ. ԿԻՐԱԿՈՍՅԱՆ

 ք. Երևան

 22 հուլիսի 2015թ.

 ժամը 1600